FI Euroopan unionin virallinen lehti C 132/71

Euroopan talous- ja sosiaalikomitean lausunto aiheesta ”Ehdotus: Euroopan parlamentin ja neuvoston asetukseksi (EU) N:o …/… asetuksen (EY) N:o 648/2004 muuttamisesta siltä osin kuin kyse on fosfaattien ja muiden fosforiyhdisteiden käytöstä kotitalouksien pyykinpesuaineissa”

KOM(2010) 597 lopullinen — 2010/0298 COD

2011/C 132/12

Ainoa esittelijä: Nikolaos LIOLIOS

Euroopan parlamentti päätti 10. marraskuuta ja neuvosto 24. marraskuuta 2010 Euroopan unionin toiminnasta tehdyn sopimuksen 114 artiklan nojalla pyytää Euroopan talous- ja sosiaalikomitean lausunnon aiheesta

Ehdotus: Euroopan parlamentin ja neuvoston asetus (EU) N:o …/… asetuksen (EY) N:o 648/2004 muuttamisesta siltä osin kuin kyse on fosfaattien ja muiden fosforiyhdisteiden käytöstä kotitalouksien pyykinpesuaineissa

KOM(2010) 597 lopullinen — 2010/0298 COD.

Asian valmistelusta vastannut ”maatalous, maaseudun kehittäminen, ympäristö” -erityisjaosto antoi lausuntonsa 28. helmikuuta 2011.

Euroopan talous- ja sosiaalikomitea hyväksyi 15.–16. maaliskuuta 2011 pitämässään 470. täysistunnossa (maaliskuun 15. päivän kokouksessa) seuraavan lausunnon. Äänestyksessä annettiin 174 ääntä puolesta ja 1 vastaan 9:n pidättyessä äänestämästä.

1. Päätelmät

1.1 ETSK pitää asetuksen (EY) N:o 648/2004 muuttamista siltä osin kuin kyse on fosfaattien ja muiden fosforiyhdisteiden käytöstä kotitalouksien pyykinpesuaineissa tarpeellisena seuraavista syistä:

— Vaikka pesuaineiden fosfaattien vaikutus rehevöitymiseen on melko vähäinen muihin lähteisiin verrattuna, niiden käytön rajoittaminen näyttäisi olevan tehokkain toimintavaihtoehto rehevöitymisriskin pienentämiseksi kaikkialla Euroopan unionissa.

— On täysin välttämätöntä varmistaa pyykinpesuaineiden sisämarkkinoiden täydellinen harmonisointi, koska siten voidaan poistaa alan yrityksille ja hallinnolle markkinoiden pirstaleisuuden vuoksi aiheutuvat lisäkustannukset sekä velvoittaa ne soveltamaan fosforipitoisiin pesuaineisiin vastavuoroisen tunnustamisen periaatetta sillä seurauksella, että minkä tahansa Euroopan unionin jäsenvaltion markkinoille laillisesti tuodut, fosfaatteja sisältävät pesuaineet voidaan tuoda myös muiden jäsenvaltioiden markkinoille ja hyväksyä käyttöön, vaikka kyseisissä maissa olisi voimassa fosforipitoisuutta rajoittavia säädöksiä.

— Jäsenvaltioiden hallintotahoilla, jotka ovat antaneet pesuaineiden fosfaattipitoisuutta säänteleviä säädöksiä rehevöitymisen torjumiseksi, on todennäköisesti entistä suurempia ongelmia kyseisen lainsäädännön soveltamisessa. Syynä tähän ovat asetuksen (EY) N:o 648/2004 mukaiset velvoitteet, jotka koskevat vastavuoroisen tunnustamisen periaatteen noudattamista.

— Yhteinen EU-tason toimenpide olisi paljon tehokkaampi ratkaisu kuin jäsenvaltioiden lukuisat toimenpiteet.

1.2 ETSK kannattaa Euroopan komission yleistä lähestymistapaa, jossa otetaan huomioon tavoite pienentää vesiympäristöön kohdistuvaa rehevöitymisriskiä samalla kun tarkastellaan pesuaineiden sisältäminen fosfaattien korvaamisen teknistä ja sosioekonomista toteutettavuutta myös tehokkuuden ja tuloksellisuuden näkökulmasta.

1.2.1 Näiden pohdintojen perusteella ETSK kannattaa vaihtoehtoa 4, jonka mukaa fosfaattien käyttöä olisi tarkoituksenmukaista rajoittaa ainoastaan kotitalouksien pyykinpesuaineissa mutta ei konetiskiaineissa eikä teollisuus- ja laitospesuaineissa.

1.3 Ehdotukseen ei sisälly paljoa uutta, siinä ainoastaan esitetään EU:n tason säännöksiä sekä vahvistetaan jo olemassa olevaa suuntaus vähentää fosfaattien ja muiden fosforiyhdisteiden käyttöä kotitalouksien pyykinpesuaineissa. ETSK panee merkille, että komissio sitoutuu minimoimaan tämän laajasti käytetyn kulutustuoteryhmän ympäristövaikutukset. ETSK:n tässä lausunnossa antamien suositusten ottaminen huomioon lisäisi ehdotuksen painoarvoa. ETSK toteaa, että kotitalouksien pyykinpesuaineiden valmistajat ovat merkittävällä tavalla edistäneet tuotteidensa ympäristövaikutusten vähentämistä ottamalla pääasiassa vapaaehtoisesti käyttöön vaihtoehtoisia ratkaisuja fosfaattien korvaamiseksi.

1.4 ETSK katsoo, että sen jälkeen kun asetusta (EY) N:o 648/2004 on muutettu fosfaattien ja muiden fosforiyhdisteiden käytön rajoittamiseksi pyykinpesuaineissa, on myönnettävä tarvittava sopeutumis- ja valmistautumisaika, ennen kuin asianomaisia säännöksiä aletaan soveltaa. ETSK:n mielestä erityisesti pienet ja keskisuuret yritykset tarvitsevat vuodesta kahteen vuoden pituisen siirtymäajan tuotteidensa koostumuksen uudistamiseksi sekä laitteiden ja tuotantoprosessien muuttamiseksi tarvittavalla tavalla.

2. Johdanto

2.1 Fosfaatteja, erityisesti natriumtripolyfosfaattia käytetään pesuaineissa vähentämään veden kovuutta pesuaineiden tehokkaan toiminnan mahdollistamiseksi. Fosfaatit voivat kuitenkin vaikuttaa haitallisesti vesiympäristöön ja järkyttää ekologista tasapainoa lisäämällä levien kasvua. Ilmiötä kutsutaan rehevöitymiseksi. Vaikka pyykinpesuaineiden sisältämät fosfaatit ovat vasta kolmanneksi suurin vesiympäristöön joutuvien fosfaattien lähde, niiden käytön rajoittamista pyykinpesuaineissa pidetään teknisesti ja taloudellisesti toteuttamiskelpoisimpana ratkaisuna pyrittäessä vähentämään rehevöitymisvaaraa.

2.2 Pesuaineista annetulla asetuksella (EY) N:o 648/2004 yhdenmukaistetaan pesuaineiden saattaminen markkinoille pesuaineiden merkintöjen ja niiden sisältämien pinta-aktiivisten aineiden biohajoavuuden osalta. Rehevöitymiseen liittyvien huolten vuoksi asetuksen 16 artiklassa säädetään, että komissio ”saattaa loppuun viimeistään 8 päivänä huhtikuuta 2007 arvioinnin, esittää kertomuksen ja, mikäli perusteltua, esittää lainsäädäntöehdotuksen fosfaattien käytöstä niiden asteittaiseksi markkinoilta poistamiseksi tai rajoittamiseksi erityisiin tarkoituksiin”. Komissio totesi vuonna 2007 esittämässään kertomuksessa (1), että tiedoissa pesuaineiden sisältämien fosfaattien osuudesta rehevöitymisessä on vielä puutteita mutta että tietämys kehittyy nopeasti. Sittemmin saadut tieteelliset tutkimustulokset ja tiedot mahdollisiin rajoituksiin liittyvistä taloudellisista ja sosiaalisista vaikutuksista ovat muodostaneet pohjan lopulliselle vaikutustenarviointiraportille (2). Siinä analysoidaan joukkoa toimintavaihtoehtoja, joilla fosfaattien käyttöön pesuaineissa voitaisiin puuttua.

2.3 Komissio käynnisti joukon tutkimuksia selvittääkseen, olisiko fosfaattien käytön rajoittaminen pesuaineissa perusteltua rehevöitymisen vähentämiseksi EU:ssa. Nämä tutkimukset muodostivat perustan jatkoneuvotteluille, joita käytiin jäsenvaltioiden, teollisuuden ja valtiovallasta riippumattomien organisaatioiden kanssa pesuainedirektiivin soveltamisesta vastuussa olevien viranomaisten työryhmän (nk. pesuainetyöryhmän) kokouksissa erityisesti marraskuussa 2006, heinä- ja joulukuussa 2007, heinäkuussa 2008 ja helmi- ja marraskuussa 2009.

2.3.1 Vuonna 2009 järjestettiin Enterprise Europe Network -yritysverkoston kautta pienille ja keskisuurille pesuainevalmistajille suunnattu täsmäkuulemismenettely, jossa haluttiin saada parempi käsitys fosfaattien ja niiden vaihtoehtojen nykyisestä käytöstä pesuaineyhdisteissä sekä mahdollisten fosfaattirajoitusten vaikutuksista näihin pk-yrityksiin.

2.3.2 Edellä mainitut tutkimukset, keskustelut ja vaikutustenarviointiraportti muodostivat perustan asetuksen (EY) N:o 648/2004 muuttamiseksi annetulle komission ehdotukselle KOM(2010) 597, josta nyt pyydetään Euroopan talous- ja sosiaalikomitean lausunto.

3. Komission asiakirjan pääkohdat

3.1 Ehdotuksella on tarkoitus muuttaa pesuaineista annettua asetusta (EY) N:o 648/2004 siten, että rajoitetaan fosfaattien ja muiden fosforiyhdisteiden pitoisuutta kotitalouksien pyykinpesuaineissa, jotta voidaan vähentää pesuaineiden osuutta EU:n pintavesien rehevöitymisessä. Perustana ovat arviot ja vaikutustenarviointi, jotka komissio on tehnyt asetuksen (EY) N:o 648/2004 16 artiklan mukaisesti.

3.1.1 Yleisenä tavoitteena on varmistaa ympäristölle korkeatasoinen suoja niiltä haitoilta, joita pesuaineiden sisältämät fosfaatit ja muut fosforiyhdisteet saattavat aiheuttaa, sekä varmistaa pesuaineiden sisämarkkinoiden toimivuus.

3.2 Seuraavien viiden toimintavaihtoehdon vaikutukset on arvioitu:

— Vaihtoehto 1: ei EU:n tason toimia, toimintavastuu jätetään jäsenvaltioille tai alueyhteistyön piiriin (perusskenaario)

— Vaihtoehto 2: alan teollisuuden vapaaehtoiset toimet

— Vaihtoehto 3: täyskielto fosfaattien käytölle pesuaineissa

— Vaihtoehto 4: fosfaattipitoisuuden rajoittaminen/vähentäminen pyykinpesuaineissa

— Vaihtoehto 5: raja-arvot pesuaineiden fosfaattipitoisuudelle.

Eri toimintavaihtoehtojen vaikutuksia on analysoitu ottaen huomioon tulokset tieteellisestä selvityksestä, jossa tarkasteltiin pesuaineiden sisältämien fosfaattien osuutta rehevöitymisriskiin EU:ssa, sekä tehokkuus- ja vaikuttavuuskriteerit (mukaan luettuina käytännön toteutettavuus, sosioekonomiset vaikutukset ja seurattavuus). Pääasiallisina tietolähteinä ovat olleet edellä mainitut tutkimukset sekä suorat sidosryhmien lisäkuulemismenettelyt.

Vaihtoehtojen ja niiden vaikutusten arviointi osoittaa, että jos fosfaattien ja muiden fosforiyhdisteiden käytölle kotitalouksien pyykinpesuaineissa asetetaan Euroopan tasolla rajoitus, pesuaineiden sisältämien fosfaattien osuus EU:n vesien rehevöitymisen riskistä vähenee ja vedenpuhdistamoissa tehtävän fosforinpoiston kustannukset pienenevät. Nämä kustannussäästöt ovat selvästi merkittävämmät kuin ne kustannukset, joita fosfaattien korvaaminen vaihtoehtoisilla ratkaisuilla kotitalouksien pyykinpesuaineissa aiheuttaa. EU:n laajuiset rajoitukset eivät kuitenkaan olisi tässä vaiheessa perusteltuja, kun kyse on konetiskiaineista taikka laitos- ja teollisuuskäyttöön tarkoitetuista pesuaineista, koska käytettävissä olevilla vaihtoehdoilla ei yleensä pystytä täyttämään tällaisessa käytössä edellytettyjä tiukempia teknisiä vaatimuksia.

4. Yleistä

4.1 ETSK on tyytyväinen siihen, että komission on tehnyt kyseisen ehdotuksen. Kun otetaan huomioon, ettei tätä nykyä ole käytettävissä teknisesti tai taloudellisesti tyydyttäviä vaihtoehtoja, joilla fosfaatit voitaisiin korvata muissa pesuaineissa kuin kotitalouksien pyykinpesuaineissa, komitea kannattaa sitä, että fosfaattien ja muiden fosforiyhdisteiden käyttöä rajoitetaan tässä vaiheessa ainoastaan kotitalouksien pyykinpesuaineissa. Kuten asianomaisen asetuksen 16 artiklaan ehdotetussa muutoksessa täysin perustellusti todetaan, lisäksi on kuitenkin harkittava fosfaattien käytön rajoittamista myös kotitalouksien konetiskiaineissa. Valmistajille jätetään riittävästi aikaa tutkia nykyisiä tai etsiä uusia vaihtoehtoisia ratkaisuja ja varmistaa niiden tekninen soveltuvuus ja taloudellinen hyväksyttävyys. Alan yritysten kannustamiseksi pyrkimään tähän tavoitteeseen olisi ehkä hyödyllistä, että komissio tekisi aloitteita neuvotellakseen asiasta toimivaltaisten tahojen kanssa.

4.2 ETSK esittää eri vaihtoehdoista seuraavat arviot:

— Vaihtoehdot 1 ja 2 jatkaisivat kylläkin nykyistä suuntausta, mutta niiden avulla fosfaattien käyttö vähenisi vain hitaasti eivätkä ne täytä tavoitetta varmistaa pesuaineiden sisämarkkinoiden toimivuus. Ei voida myöskään sulkea pois sitä, että suuntaus korvata fosfaatteja kääntyy, millä olisi haitallisia ympäristövaikutuksia.

— Vaihtoehto 3 vaikuttaa kaikkein houkuttelevimmalta tavalta vähentää rehevöitymisriskiä. Sen täytäntöönpanoa ei kuitenkaan voida suositella, koska se ensinnäkin pienentäisi suhteettoman paljon konetiskiaineiden tehoa, eikä fosfaattien käytölle konetiskiaineissa ole tällä hetkellä teknisesti eikä taloudellisesti käyttökelpoisia vaihtoehtoisia ratkaisuja. Toiseksi, fosfaatteja kotitalouksien pyykinpesuaineissa korvaaviin vaihtoehtoisiin aineisiin sisältyy toisinaan fosforia sisältäviä muita kemiallisia yhdisteitä, erityisesti fosfonaatteja, jotka vähäisinäkin määrinä lisättyinä pehmentävät erittäin tehokkaasti vettä sekä vakauttavat valkaisuaineiden toimintaa. Fosforia ei sen vuoksi kyetä täysin poistamaan pesuaineista.

— Vaihtoehto 4 on suositeltavin, koska se koskee ainoastaan kotitalouksien pyykinpesuaineita, joita varten on jo nyt valmiina laajasti käytössä olevia vaihtoehtoisia ratkaisuja. Lisäksi suurimman sallitun fosfaattipitoisuuden määritteleminen mahdollistaa fosfonaattien käytön, minkä merkitystä analysoidaan edellisessä kappaleessa. Fosfaattien käytön rajoittaminen pyykinpesuaineissa on rehevöitymisen vähentämisen kannalta vaihtoehtoa 3 tehottomampi toimenpide (pyykinpesuaineiden osuus fosfaattien käytöstä on 60 prosenttia). Tällä tavalla konetiskiaineiden valmistajille jätetään kuitenkin riittävästi aikaa valmistella teknisesti ja taloudellisesti sopivia vaihtoehtoisia ratkaisuja tähän kategoriaan kuuluvia pesuaineita varten. Lisäksi yhdenmukaistetaan asiaa koskevat tekniset eritelmät EU:n tasolla ja varmistetaan kotitalouksien pyykinpesuaineiden tällä hetkellä pirstaloituneiden sisämarkkinoiden toimivuus.

— Vaihtoehto 5 näyttäisi edistävän merkittävästi kaikkia asetettuja tavoitteita (rehevöitymisen vähentäminen, kaikkien pesuaineluokkien sisämarkkinoiden toimivuus) asettamalla eri raja-arvot pyykinpesuaineille, konetiskiaineille ja laitos- ja teollisuuskäyttöön tarkoitetuille pesuaineille. Ei olisi kuitenkaan helppoa päästä sopimukseen konetiskiaineille eikä varsinkaan laitos- ja teollisuuskäyttöön tarkoitetuille pesuaineille asetettavista raja-arvoista, koska niitä koskevat tekniset vaatimukset poikkeavat toisistaan (useat laitos- ja teollisuuskäyttöön tarkoitetut pesuaineet on valmistettu erityisesti kunkin asiakkaan teollisuuslaitosten tarpeita ajatellen). Minkä tahansa raja-arvon asettamisen voidaan odottaa johtavan siihen, että Euroopan unionin toiminnasta tehdyn sopimuksen 114 artiklan perusteella esitetään lukuisia poikkeamishakemuksia, mikä aiheuttaa hallinnollisia rasitteita jäsenvaltioiden tuomioistuimille ja komissiolle.

4.3 ETSK toteaa, ettei rehevöityminen ole samanlainen uhka kaikissa jäsenvaltioissa. Komitea onkin tyytyväinen siihen, että komission ehdotuksessa säilytetään nykyiset säännökset mutta tarkistetaan niitä siten, että jäsenvaltioille annetaan mahdollisuus säilyttää kansalliset säännöksensä tai antaa uusia säännöksiä fosfaattipitoisuuden tai muiden fosforiyhdisteiden määrän rajoittamiseksi myös muissa pesuaineissa kuin kotitalouksien pyykinpesuaineissa, silloin kun se on vesiympäristön suojelemiseksi perusteltua ja sikäli kun käytettävissä on teknisesti ja taloudellisesti hyväksyttävissä olevia vaihtoehtoisia ratkaisuja.

5. Erityistä

5.1 ETSK kannattaa sitä, että kotitalouksien pyykinpesuaineiden fosforipitoisuuden (alkuaine P) yleiseksi, kaikki fosfaatit ja fosforiyhdisteet kattavaksi raja-arvoksi vahvistetaan 0,5 painoprosenttia. Määrittelemällä asia näin varmistetaan, ettei ehdotettu fosfaattikielto ole helposti kierrettävissä.

5.2 Komitea on tyytyväinen komission ehdotukseen, jonka mukaan komissio tarkastelee tulevaisuudessa – joka tapauksessa nyt käsiteltävänä olevan ehdotuksen hyväksymisen jälkeen – fosfaatteja sisältävien kotitalouksien konetiskiaineiden vaikutusta rehevöitymisriskiin, esittää asiasta kertomuksen Euroopan parlamentille ja neuvostolle ja, jos aiheellista, ehdottaa rajoituksia konetiskiaineiden fosfaattipitoisuudelle. Komitea pitää kuitenkin ehdotettua viiden vuoden määräaikaa melko pitkänä ja suosittaa seuraavaa:

— Tutkitaan fosfaatteja sisältävien kotitalouksissa käytettävien konetiskiaineiden vaikutus rehevöitymisriskiin kolmen vuoden kuluessa ja mahdollisuuksien mukaan sitäkin nopeammin.

— Tiedotetaan konetiskiaineita sekä vaihtoehtoisia raaka-aineita tuottaville teollisuudenaloille asiasta ja kannustetaan niitä kehittämään fosfaattien korvaamiseksi jo olemassa olevia, mutta todennäköisesti vielä keskeneräisiä vaihtoehtoisia ratkaisuja, jotta ne olisivat teknisesti ja taloudellisesti käyttökelpoisia.

— Jos lopulta käy ilmi, että fosfaatteja sisältävien kotitalouksien konetiskiaineiden vaikutus rehevöitymisriskiin on pieni ja jos ei myöskään ole löydetty vaihtoehtoisia ratkaisuja, jotka takaisivat kyseisten pesuaineiden asianmukaisen toiminnan kuluttajakäytössä, ehdotetaan, että fosforipitoisuudelle asetetaan joko painoprosentteina tai pesukertakohtaisena grammamääränä ilmoitettava yläraja, joka on riittävän alhainen ympäristön liiallisen kuormittumisen estämiseksi mutta samalla riittävän korkea pesuaineen asianmukaisen toiminnan varmistamiseksi.

5.3 ETSK panee merkille seuraavassa esitettävän komission arvion ehdotuksen johdonmukaisuudesta muiden toimijoiden harjoittaman politiikan sekä EU:n tavoitteiden kanssa, ja yhtyy näkemykseen, jonka mukaan ehdotuksessa sovellettava lähestymistapa on tyydyttävä.

5.3.1 Ehdotus on täysin johdonmukainen suhteessa vesipolitiikan puitedirektiivin 2000/60/EY tavoitteisiin. Puitedirektiivin mukaan jäsenvaltioiden on huolehdittava siitä, että pintavesien ekologinen ja kemiallinen tila on hyvä vuoteen 2015 mennessä. Asianomaiset jäsenvaltiot ovat ryhtyneet koordinoituihin toimiin, ja eräillä herkillä EU:n alueilla on laadittu alueellisia yhteistyöstrategioita. Toimissa on kuitenkin tähän mennessä edistytty hitaasti. Komission ehdotus on näin ollen täydentävä toimenpide, jota tarvitaan sen varmistamiseksi, että rehevöitymisen rajatylittävään ulottuvuuteen puuttuvissa alueyhteistyötoimissa onnistutaan.

5.3.2 Ehdotus täydentää myös yhdyskuntajätevesien käsittelystä annettua direktiiviä 91/271/ETY, jonka tavoitteena on rehevöitymisen torjumiseksi rajoittaa ravinteiden, kuten fosforin ja typen, pitoisuuksia pintavesissä.

5.4 Komissio vahvistaa, että ehdotuksen oikeusperusta on Euroopan unionin toiminnasta tehdyn sopimuksen 114 artikla, jossa asetetaan tavoitteeksi sisämarkkinoiden toteuttaminen siten, että samalla varmistetaan ihmisten terveyden ja ympäristön suojelun korkea taso.

5.4.1 Lisäksi noudatetaan Euroopan unionista tehdyn sopimuksen 5 artiklan 3 kohdassa määritettyä toissijaisuusperiaatetta sikäli kuin ehdotus ei kuulu unionin yksinomaiseen toimivaltaan.

5.4.2 Ehdotuksessa ei myöskään ylitetä sitä, mikä on välttämätöntä tavoitteiden saavuttamiseksi, ja näin ollen se on Euroopan unionista tehdyn sopimuksen 5 artiklan 4 kohdassa vahvistetun suhteellisuusperiaatteen mukainen.

5.4.3 Lisäksi valitun sääntelytavan on oltava asetus, koska tarkoituksena on yhdenmukaistaa fosfaattien ja muiden fosforiyhdisteiden pitoisuus pyykinpesuaineissa. Ehdotetulla asetuksella muutetaan voimassa olevaa pesuaineasetusta.

5.4.4 ETSK kannattaa komission lähestymistapaa. Jotta myös ehdotetut seuraamukset olisivat suhteellisuusperiaatteen mukaisia, ETSK suosittaa seuraavaa:

— Jos tarkastuksessa markkinoilta löytyy pyykinpesuainetta, jonka fosforipitoisuus on yli 0,5 prosenttia mutta alle 2,0 prosenttia ja jos toimivaltaisille viranomaisille toimitetun yhdiste-erän fosforipitoisuus on alle 0,5 prosenttia, ei tule vaatia tuotteen vetämistä markkinoilta, ellei tuote vaaranna terveyttä, vaan on määrättävä ainoastaan hallinnollinen sakko. Sakon suuruus voidaan porrastaa sen mukaan, miten paljon sallittu raja on ylitetty. Tällaisia 0,5 prosentin rajan ylityksiä todennäköisesti tapahtuu tahattomasti, koska valmistaja voi samoissa tuotantotiloissa laillisesti tuottaa EU:n ulkopuolisiin maihin vietäviksi tarkoitettuja fosfaattipitoisia pesuaineita, jolloin pienet sekoittumiset ovat todennäköisiä huolimatta toimenpiteistä eri tuotantolinjojen erottamiseksi toisistaan. Komission päätettäväksi jätettäisiin, vaaditaanko valmistajalta yksityiskohtaisempi selonteko tällaisesta tapahtumasta, jottei ehdotettua menettelyä hyödynnettäisi 0,5 prosentin rajan ylittämiseksi. On syytä korostaa, että tuotteiden vetäminen markkinoilta ilman painavia syitä (terveyteen, turvallisuuteen tai käyttöön liittyvät syyt) voi lopulta voi lopulta aiheuttaa jopa suurempia ympäristörasituksia, koska kuljetukset lisääntyvät, pakkaukset on hävitettävä ja tuotteet heitettävä pois ilman että niitä olisi edes käytetty niiden varsinaiseen käyttötarkoitukseen, vaikka ne olisivat täysin turvallisia ja käyttökelpoisia.

— Jos tuotteen fosforipitoisuus ylittää 2,0 painoprosenttia, on syytä määrätä suunnitelmien mukaisia seuraamuksia ja ryhtyä asianmukaisiin toimenpiteisiin.

Bryssel 15. maaliskuuta 2011 Euroopan talous- ja sosiaalikomitean puheenjohtaja Staffan NILSSON

(1) KOM(2007) 234.

(2) SEC(2010) 1278.